Emotsioonide geopoliitika
"Emotsioonide geopoliitika: kuidas hirm, alandus ja lootus muudavad maailma" on Prantsuse rahvusvaheliste suhete eksperdi, Dominique Moïsi (sündinud 21. oktoobril 1946) teos, mis keskendub emotsioonide ja rahvusvaheliste suhete seoste kirjeldamisele. Aastal 2006 ilmus Project Syndicate´is Dominique Moïsi kolumn pealkirjaga "Tsivilisatsioonide emotsionaalne kokkupõrge". Aastal 2007 ilmus Ameerika ajakirjas Foreign Affairs artikkel pealkirjaga "Emotsioonide kokkupõrge". Artiklile järgnenud elav arutelu ja rohke huvi julgustas autorit kirjutama raamatut, mis ilmus 2009. aastal Ameerika Ühendriikides. Oma teoses püüab Moïsi teataval määral vastanduda oma kuulsa eelkäija, Samuel Huntingtoni tsivilisatsioonide kokkupõrke teooriale. Huntingtoni arvates kujunevad piirid tsivilisatsioonide vahel globaalses poliitikas keskseks konfliktijooneks. Moïsi leiab see-eest, et tänapäeva maailma sündmusi saab kõige paremini selgitada mitte niivõrd kultuurinähtusi, kuivõrd emotsioone analüüsides. Rahvusvahelisi konflikte tekitavad pigem emotsioonid: hirm, lootus ja alandus. Moïsi peab muuseas nii Huntingtoni kui ka Fukuyama teooriaid isegi ohtlikeks, sest näeb nendes liiga lihtsustatud võtteid.